b"\n_START_ARTICLE_\nThomas Powys\n_START_PARAGRAPH_\nThomas Littleton Powys, Lilfordin 4. paroni (18. maaliskuuta 1833 Westminster, Middlesex, Englanti - 17. kes\xc3\xa4kuuta 1896 Lilford, Northamptonshire) oli englantilainen lintutieteilij\xc3\xa4._NEWLINE_Thomas Powysin vanhemmat olivat Lilfordin 3. paroni Thomas Powys ja Mary Elizabeth Fox, joka oli Hollandin 3. paronin Henry Vassall-Foxin tyt\xc3\xa4r. Powys peri is\xc3\xa4lt\xc3\xa4\xc3\xa4n paronin arvonimen 1861. H\xc3\xa4n avioitui 14. kes\xc3\xa4kuuta 1859 Emma Elizabeth Brandlingin kanssa (kuoli 9. hein\xc3\xa4kuuta 1884), ja heille syntyi ainakin kolme poikaa. Powys avioitui lesken\xc3\xa4 21. hein\xc3\xa4kuuta 1885 Clementina Georgina Baillie-Hamiltonin kanssa._NEWLINE_Powys oli yksi kahdeksasta British Ornithologists' Unionin (BOU) perustajasta vuonna 1858. H\xc3\xa4n toimi BOU:n puheenjohtajana vuodesta 1867 kuolemaansa asti. H\xc3\xa4n oli my\xc3\xb6s Northamptonshire Natural History Societyn ensimm\xc3\xa4inen puheenjohtaja._NEWLINE_Powys matkusteli laajalti, etenkin V\xc3\xa4limeren alueella, ja ker\xc3\xa4si huomattavan kokoelman lintuja. H\xc3\xa4nell\xc3\xa4 oli my\xc3\xb6s aviaarioita, joissa oli lintuja maapallon joka kolkalta, muun muassa vapaana lent\xc3\xa4v\xc3\xa4 partakorppikotkapari. H\xc3\xa4n my\xc3\xb6s toi minervanp\xc3\xb6ll\xc3\xb6n Englantiin 1880-luvulla._NEWLINE_Powys oli ahkera kirjoittaja. H\xc3\xa4n julkaisi useita lintukirjoja, muun muassa Notes on the Birds of Northamptonshire and Neighbourhood (1895) ja Coloured Figures of the Birds of the British Islands, jonka kuvitti Joseph Smit, ja jonka viimeisteli Osbert Salvin Powysin kuoleman j\xc3\xa4lkeen."